Elissa

Elissa (arabieraz إليسا) (izen osoa Elissar Z. Khoury, arabieraz إليسار زكريا خوري) (Deir El Ahmar, 1972ko urriaren 27a) pop abeslari libanoarra da, Libanon ezezik Arabiar munduan ere abeslaririk ezagunenetakoa.

2005etik aurrera Ekialde Hurbilean disko gehien saldu dituen emakumezko abeslaria izan da. 30 milioi kopiatik gora saldu ditu eta Libanoko "celebritie" aberatsenetakoa da. Sare sozialetan 44 milioi jarraitzaile ditu.

 Biografia 
Bekaa haraneko Deir el Ahmar herrian jaio zen, Beirut hiriburutik 100 kilometrotara. Familia kristau batean jaio zen, aita libanoarra zuen eta ama siriar-libanoarra. Amaren aldeko amona ere libanoarra zen, Libano hegoaldeko Marjayoun hirikoa. 10 urte zituela haurretzako Mont La Salle jaialdian hartu zuen parte. Libanoko Unibertsitatean Politika ikasketak egin bazituen ere musika ibilbidea hobetsi zuen. Antzerkian ere aritu zen hasiera hartan, Le Théâtre de Dix-Heures taldean.

Elissaren musika ibilbidea 1992an hasi zen, Libanoko Studio El Fan lehiaketan bigarren postuan gelditu zenean. Aurreneko diskoa ordea ez zen 1998 arte iristi. Baddi Doub izena zuen ("urtu nahi dut"). Hit-a izan zen singlean Gerard Ferrer kataluniarrarekin batera kantatu zuen. 150.000 kopia saldu zituen eta Cannesko Nazioarteko Musika Jaialdian abesteko aukera izan zuen. Urte berean "Head & Shoulders" txanpu konpainiaren iragarkian azaldu zen eta bere aurpegia oso famatua egin zen. Bigarren diskoa W'akherta Ma'ak izan zen eta halako arrakasta izan zuen Estatu Batuetako Bill Clinton presidentearen aurrean abestu zuela. Disko honekin "Murex d'Or" "emakumezko artista onenaren" saria irabazi zuen.

Hurrengo diskoek ere arrakasta handia izan zuten eta Elissa hainbat konpainia handiren aurpegi bihurtu zen, Ekialde Hurbilerako Pepsiren enbaxadorea besteak beste. 2005 urtean World Music Awards-etan "Ekialde Hurbilean disko gehien saldu dituen artista"-ren saria irabazi zuen, halako sari bat lortzen duen lehen libanoarra izan zen. Hollywoodeko Kodak Theatre mitikoan jaso zuen saria. 2006an berriz ere lortu zuen sari bera.

2007 urtean Ayami Beek diskoa argitaratu zuen. Disko honetan dago Elissaren inoizko singlerik ezagunean, "Betmoun" abestia. 2009an hirugarren World Music Awards saria eskuratu zuen Tsadaq Bmein diskoarengatik.

 Aktibismoa 
2014 urtean Estatu Islamikoak gutxiengoen aurka egindako basakeriak salatu zituen, bera Libanoko kristaua dela eta ama siriarra duela.

Emakumezkoen eskubideen alde ere sarritan egin du. Bularreko minbiziaren detekzioaren aldeko abokatua izan da, tabuak hautsi behar direla efendatuz, berak ere minbizia jasan baitu.

 Diskografia 
 Baddi Doub (1998)
 W'akherta Ma'ak (2000)
 Ayshalak (2002)
 Ahla Donya (2004)
 Bastanak (2006)
 Ayami Beek (2007)
 Tsadaq Bmein (2009)
 As'ad Wahda (2012)
 Halet Hob (2014)
 Saharna Ya Lail (2016)
 Ila Kol Elli Bihebbouni (2018)

 Sariak 
 World Music Awards:
 2005: Ekialde Hurbilean disko gehien saldu dituen artista
 2006: Ekialde Hurbilean disko gehien saldu dituen artista
 2010: Ekialde Hurbilean disko gehien saldu dituen artista
 Murex D'Or :
 2002: urteko emakumezko artista onena
 2005: urteko emakumezko artista onena
 2012: urteko emakumezko artista onena eta abestirik onena ("As'ad Wahda")
 Middle East Music Award:
 2008: urteko emakumezko artista onena

 Erreferentziak 

 Kanpo loturak 
 Webgune ofiziala

Kategoria:Libanoko abeslariak
Kategoria:Emakume abeslariak
Kategoria:Arabierazko abeslariak
Kategoria:Pop abeslariak
Kategoria:1990eko hamarkadako abeslariak
Kategoria:2000ko hamarkadako abeslariak
Kategoria:2010eko hamarkadako abeslariak
Kategoria:Pertsona mononimoak